Kanojo, Okarishimasu

Ang Kanojo, Okarishimasu, kilala rin sa Ingles nitong pamagat na Rent-A-Girlfriend, ay isang serye ng manga mula sa bansang Hapón na isinulat at iginuhit ni Reiji Miyajima. Baha-bahagi itong nilalabas sa magasing Weekly Shōnen ng Kodansha noong pang Hulyo 2017. Nakapaglimbag na ito ng 17 mga tomo pagdating ng Setyembre 2020. Lisensyado para ilabas sa Hilagang Amerika ang Kodansha Comics, kung saan nilabas nila ang unang tomo nito sa wikang Ingles noong Hunyo 2020.

Nagkaroon ito ng isang teleseryeng anime, na ginawa ng istudyong TMS Entertainment. Umere ito mula Hulyo hanggang Setyembre 2020 sa Super Animeism ng MBS. Inanunsyo ang ikalawang season nito noong ika-25 ng Setyembre 2020.

Kuwento 
Nakipaghiwalay ang kasintahan ni Kazuya Kinoshita na si Mami Nanami sa kanya matapos makipag-date nang isang buwan. Malubhang nasaktan, nagdesisyon si Kazuya na rentahan si Chizuru Mizuhara, isang rinerentahang kasintahan (レンタル彼女, rentaru kanojo), mula sa isang online na dating app. Napakaganda at napakaperpekto ni Chizuru, na nangunguna sa listahan ng mga baguhang rerentahan sa app. Iritado, binigyan ni Kazuya siya ng isang mababang iskor sa app. Noong minaliit ni Chizuru siya dahil rito, nalaman niyang di pala ito perpekto tulad ng inaasahan niya. Gayunpaman, nang malaman ni Kazuya na naospital ang lola niya, sinama niya si Chizuru sa ospital. Pinuri ng lola niya siya dahil nakakuha siya ng isang maganda at mabuting kasintahan. Walang kaalam-alam ang lola niya sa tunay na sitwasyon, at dahil rito, patuloy niyang rinentahan si Chizuru sa tuwing bibisita siya sa ospital. Gayunpaman, lalo pang naging komplikado ang lahat nang nalaman nilang dalawa na pareho sila ng pinapasukang pamantasan at magkapitbahay pa. Hindi pa nakatulong na nalaman din ng mga kaibigan ni Kazuya na may "kasintahan" ito, at wala ring kaalam-alam sa tunay na sitwasyon. Sa kalagitnaan ng serye, sumali ang iba pang mga babae mula sa kaparehong app para lalo pang gawing komplikado ang komplikado na'ng sitwasyon ng dalawa.

Mga karakter 

Isang lalaking edad 20 taong gulang na nag-aaral sa isang kolehiyo at naninirahan sa Tokyo. Matapos masaktan mula sa hiwalayan nila ng kasintahan niyang si Mami Nanami, nagrenta siya ng kasintahan. Matapos ang ilang mga pangyayari, napilitan siyang tuloy-tuloy na rentahan si Chizuru Mizuhara para may maipakita sa pamilya niya (lalo na sa lola niya sa ospital) at sa mga katropa niya. Nahulog ang loob niya kalaunan kay Chizuru. Parati siyang di makapagdesisyon para sa sarili niya, at madalas nakikitang sumusuko na lang agad. Sa kabilang banda naman, mabait naman siya, parating inaalala ang mga taong nasa paligid niya.

Isang kolehiyanang nagtatrabaho bilang isang nirerentahang kasintahan para kumpanyang Diamond. Ipinagmamalaki niya ang mga napakataas na rating sa kanya sa app, ngunit nainis agad siya kay Kazuya dahil sa binigay nitong mababang rating. Ginagamit niya ang pangalang "Chizuru Ichinose" habang nag-aaral, at may personalidad at pananamit na ibang-iba sa sinusuot niya't ugali kapag nagtatrabaho siya. Ibinunyag kalaunan ng serye na magkapitbahay lang sila ni Kazuya sa tinitirhan nilang apartment. Pumayag si Chizuru na rentahan siya ni Kazuya nang paulit-ulit para sa lola nito at nang makapag-move on na ito mula kay Mami. Kalaunan sa serye, ibinunyag naman ang dahilan niya kung bakit ganito ang trabaho niya - gusto niyang maging isang aktres.

Ang dating kasintahan ni Kazuya. May maiksi siyang buhok na mala-ginto ang kulay. Mukha siyang palakaibigan ngunit may personalidad na mainggitin at mapang-angkin na nagpapatakot kahit ng mga kaibigan niya. Nagulat na siya nang malaman niyang may kasintahan na agad si Kazuya matapos ng hiwalayan nila, at nanghihinala sa tunay na kalagayan ng dalawa.

Isang babaeng unang ipinakilala ng serye bilang kasintahan ng isa sa mga kaibigan ni Kazuya, ngunit agad ding nabukong nirerentahang kasintahan din pala siyang nagtatrabaho sa isang kumpanya. May suot-suot siyang headband na laso. Gusto niyang i-date si Kazuya nang totohanan matapos niyang makita itong masigasig na nakikitungo sa kanya at kay Chizuru. Mababa ang pulso ng puso niya, na palagian niyang minomonitor. Si Kazuya ang kauna-unahang lalaking nagpataas sa pulso niya.

Isang babaeng nagtatrabaho rin bilang nirerentahang kasintahan ng kaparehong kumpanya ni Chizuru. Nasa unang taon siya ng kolehiyo, at baguhan sa industriya. Mahiyain siya, at sinubukan niyang i-date si Kazuya, sa pamimilit ni Chizuru, upang humusay siya sa larangan. Kalaunan, nahulog ang loob niya kay Kazuya. Sa spinoff na mangang Kanojo, Hitomishirimasu, ibinunyag na gusto niyang maging isang idol kaya nagtrabaho siyang bilang isang nirerentahang kasintahan.

Midya

Manga 
Parehong isinulat at iginuhit ni Reiji Miyajima ang Kanojo, Okarishimasu. Nagsimula itong baha-bahaging ilabas sa magasing Weekly Shōnen ng Kodansha noong ika-12 ng Hulyo 2017, at nakagawa na ito ng 18 tankobon pagdating ng Nobyembre 2020. Lisensiyado ang Kodansha Comics para ilabas ang Ingles na salin nito sa Hilagang Amerika, kung saan inilabas nila ang una sa mga ito noong ika-2 ng Hunyo 2020. Naglabas din ang Kodansha Comics ng isang antolohiya ng serye noong ika-17 ng Agosto 2020.

Samantala, sinimulan naman ang baha-bahaging paglabas ng spinoff na serye nitong Kanojo, Hitoshimirimasu noong ika-21 ng Hunyo 2020 sa app ng Kodansha na Magazine Pocket. Isinulat at iginuhit rin ito ni Miyajima. Umiikot ang kuwento nito kay Sumi Sakurasawa. Ginawan na ito ng isang tankobon pagdating ng Setyembre 2020.

Anime 
Inanunsyo noong ika-15 ng Disyembre 2019 ang pagsasa-anime nito. Ang istudyong TMS Entertainment ang namahala sa produksiyon nito. Dinirek ito ni Kazuomi Kaga, at si Mitsutaka Hirota ang namahala naman sa komposisyon ng serye. Si Kanna Hirayama naman ang gumawa ng mga disenyo ng karakter, at si Hyadain naman ang bumuo ng musika.

Ang bandang The Peggies ang kumanta ng pambungad na tema ng serye, Centimeter. Para naman sa pangwakas na tema nito, kinanta ni Halca ang  Kokuhaku Bungee Jump na pinatugtog sa lahat ng episode maliban sa una, ika-7, at ika-12 episode. Si Halca rin ang kumanta ng ikalawang pangwakas na tema nito, First Drop, na ginamit ng ika-7 episode. Kinanta naman ni Sora Amamiya, ang nagboses kay Chizuru Mizuhara, ang pangatlong pangwakas na tema nito, Kimi wo Tousite, na ginamit sa ika-12 episode.

Umere ang serye sa MBS at iba pang mga network sa bansang Hapón mula ika-11 ng Hulyo hanggang ika-26 ng Setyembre. Nagkaroon ito ng labindalawang episode. Noong ika-25 ng Setyembre, inanunsyong magkakaroon ito ng pangalawang season.

Lisensiyado ang Crunchyroll para maipalabas ito sa labas ng Asya. Sa Timog-Silangang Asya, lisensiyado ang Muse Communication para maipalabas ito sa naturang rehiyon, kung saan pinalabas nila ito sa serbisyong pang-stream iQIYI. Noong ika-11 ng Agosto 2020, inanunsyo ng Crunchyroll na magkakaroon ito ng dub sa Ingles. Nilabas nila ang dub na ito noong ika-28 ng Agosto.

Mga episode

Talababa 
Paglilinaw

Pagsasalin

Mga sanggunian 

Anime na base sa manga
Crunchyroll
Manga ng Kodansha
Romcom na anime at manga
Shōnen manga
TMS Entertainment
Anime ng 2020
Manga ng 2017
Manga ng 2018
Manga ng 2019
Manga ng 2020